Rektor til elever: - Ikke spre rykter
Spionkameraet ble funnet i dusjen i jentegarderoben på skolen torsdag, og politiet har bekreftet at de har bilde av gjerningsmannen som står bak den ulovlige filmingen. Foreløpig er det ingen som har meldt seg.- Min sterke oppfordring til dere alle er at dere oppfører dere anstendig overfor vedkommende dersom hans identitet skulle bli kjent. Han er nå utsatt for et stort press, og dette presset vil øke ut over ettermiddagen, kvelden og helgen, skriver Koi på skolens hjemmesider. Saken ble først omtalt av Telemarksavisa. Rektor ber elevene henvende seg til politiet dersom de vet noe om saken. - Vi ønsker å unngå ryktespredning og antakelser, verbalt så vel som på sosiale medier. Vi overlater til politi og rettsvesen å påtale og straffe den de eventuelt finner, skriver Koi.Jourhavende jurist Ingrid Wiik er enig i rektors oppfordring. - Vi er klar over at gjerningsmannen kan være under mye press nå, og vi har en dialog med skoleledelsen om det. Man må i en sånn situasjon som dette vise varsomhet, og det kan få store konsekvenser dersom man starter en heksejakt, sier Wiik til VG.Bildet av gjerningsmannen offentliggjøres fredag kveld for hans eventuelle medelever. Lærerne har allerede fått sett bildet. Politiet håper at de snart får svar på hvem som monterte knagg-kameraet i jentedusjen. - Vi vet ikke om han går på skolen, men vi jobber ut fra den teorien. Grunnen til at vi går så bredt ut er fordi det er viktig for oss å få klarhet i hvem dette er, sier Wiik.Koi poengterer at første prioritet nå er å forsikre seg om at materialet ikke er spredd på nett, eller at andre ikke er i besittelse av materialet. - Jeg skjønner elevenes usikkerhet og frykt - tanken på at de potensielt er utsatt for overgrep er vond. Samtidig har jeg et håp om at elevene vil hjelpe til, sier Koi til VG. Politiet beroliger imidlertid jentene om at kameraet mest sannsynlig er hengt opp ganske nylig. Politibetjent Odd Harald Høvring i Skien sier det dreier seg om et kamera som ikke kan overføre bildet, men som samles opp på en minnebrikke. Ifølge Wiik fremstår det nå som at kameraet ble oppdaget før gjerningsmannen fikk anledning til å tømme minnebrikken. - Vi har gått gjennom materialet på kameraet, og så vidt vi kan forstå virker det som at det er oppdaget ganske kjapt, sier jourhavende jurist Ingrid Wiik til VG. VG fikk i formiddag bekreftet at det er et spionutstyr med såkalt bevegelsesdektert HD-kamera, som ble brukt for å overvåke jentedusjen ved Skien videregående skole, skjult som en knagg.
Rektor Lill Harriet Koi oppfordrer elevene ved Skien videregående skole om å oppføre seg anstendig overfor gjerningsmannen i spionkamera-saken.